ตลท.สั่ง NEWS แจงเหตุเพิ่มทุน-แตกพาร์ภายในสิ้นเดือน
ตลท. สั่ง NEWS แจงวัตถุประสงส์การเพิ่มทุน-แตกพาร์เหลือ 1 บาท ภายในสิ้นเดือนนี้
26 พ.ค. 2560

ผู้สื่อข่าวรายงานว่า จากกรณีที่ บริษัท นิวส์ เน็ตเวิร์ค คอร์ปอเรชั่น จํากัด (มหาชน) หรือ NEWS แจ้งมติคณะกรรมการบริษัทเมื่อวันที่ 24 พฤษภาคม 2560 โดยจะนําเสนอที่ประชุมวิสามัญผู้ถือหุ้นในวันที่ 3 กรกฎาคม 2560 เพื่อพิจารณาอนุมัติในเรื่อง การเปลี่ยนแปลงมูลค่าที่ตราไว้ (Par) จากหุ้นละ 5 บาท เป็นหุ้นละ 1 บาท
ส่งผลให้ทุนจดทะเบียนของบริษัทเพิ่มจาก 8,508,100,847 หุ้น เป็น 42,540,504,235 หุ้น อีกทั้งเพิ่มทุนจดทะเบียน 239,420,793,345 บาท เป็น 281,961,297,580 บาท ด้วยการออกหุ้นสามัญจำนวน 238,834,765,015 หุ้น มูลค่าที่ตราไว้หุ้นละ 1 บาท
โดยให้มีการจัดสรรเสนอขายหุ้นสามัญใหม่จากการเพิ่มทุนนี้ให้แก่ผู้ถือหุ้นเดิม ตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) ในอัตรา 1 หุ้นเดิม ต่อ 5 หุ้นใหม่ (คิดเป็นจำนวนหุ้นที่ใช้ในการจัดสรรทั้งสิ้น 157,300,566,675 หุ้น) ในราคาเสนอขายหุ้นละ 0.013 บาท (ที่ราคาพาร์ 1 บาท)
ล่าสุด ตลาดหลักทรัพย์แห่งประเทศไทย (ตลท.) ให้ NEWS ชี้แจงสาเหตุการเปลี่ยนแปลงมูลค่าตราไว้ (Par) และรายละเอียดวัตถุประสงค์การใช้เงินเพิ่มทุน เนื่องจากการดําเนินการของ NEWS อาจทําให้ผู้ลงทุนสับสนเนื่องจากวัตถุประสงค์ของการเปลี่ยนแปลง Par ควรเป็นการดําเนินการเมื่อหลักทรัพย์มีสภาพคล่องต่ำมีจํานวนหุ้นน้อย และมีราคาต่อหุ้นค่อนข้างสูง
นอกจากนี้บริษัทยังไม่ได้เปิดเผยวัตถุประสงค์การใช้ เงินเพิ่มทุนที่ชัดเจน ดังนั้นเพื่อให้ผู้ลงทุนได้รับทราบข้อมูลเพื่อประกอบการตัดสินใจลงทุน ตลาดหลักทรัพย์ฯ ขอให้ NEWS ชี้แจง ข้อมูลเพิ่มเติมให้ครบถ้วนและชัดเจนภายในวันที่ 30 พฤษภาคม 2560
 